Les audicions escolars Educamúsica tenen una doble cita demà a Sagunt i al Port de Sagunt
15 d’abril 2019

![](/media/yiqjldae/47-peer-gynt.jpg)  
  
  

La regidoria de Cultura ha programat per a demà, dimarts 16 d'abril, audicions per als i les escolars del municipi. Educamúsica oferix dos dobles sessions d'espectacles per a públic escolar, a les 10 i a les 11.30 hores, amb l'objectiu d'acostar el món de la música al públic infantil i juvenil de Sagunt i del Port de Sagunt.

A les 10 hores, a Sagunt tindrà lloc a l'Auditori Joaquín Rodrigo _Tambores por el mundo_, d'Akadinda Grup de Percussió. Es tracta d'un espectacle creat per a oferir a l'espectador un viatge pel món i, per a això, en l'escenari es troben els instruments de percussió més coneguts dels cinc continents, col·locats com si d'un mapa mundi es tractara. L'espectacle obri amb el continent asiàtic i d'orient a occident, recorrerà Àsia, Àfrica, Europa, Amèrica del Nord i Amèrica del Sud, creant una fusió amb un denominador comú: el ritme dels tambors, nexe d'unió de totes les cultures de la Terra.

Akadinda Grup de Percussió naix arrande la necessitat dels seus components de difondre la música escrita per instruments de percussió, des de les expressions més antigues fins a les més avantguardistes. En els seus concerts han interpretat tot tipus de composicions, algunes de les quals dedicades per al grup, inclòs espectacles creats pels propis components.

![](/media/2x5h1heg/47-tambores-por-el-mundo.jpg)  
  

A la mateixa hora, a les 10 del matí, al Port de Sagunt tindrà lloc a la Casa Municipal de Cultura _Peer Gynt_, un projecte de la companyia De Soprano i Arpa, co-produït pel Palau de la Música de València. Es tracta d'una versió lliure de l'obra escrita pel dramaturg Henrik Ibsen i musicada per Edvard Grieg, tots dos noruecs; una obra-concert didàctica que narra les aventures i desventures d'un trapella i fantasiós personatge que es resistix a fer-se responsable dels seus actes com a adult que és. A través de la música, interpretada per l’arpista Úrsula Segarra i la soprano Quiteria Muñoz, i les arts escèniques, els més xicotets es familiaritzaran amb les seues emocions mentre coneixen una al·legòrica història.

Quiteria Muñoz i Úrsula Segarra formen des de fa més de dos anys la companyia De Soprano i Arpa, un duo valencià que proposa un acostament diferent a la música clàssica. El seu plantejament consistix a portar la música a llocs no habituals i així arribar a un públic diferent.

Totes dues audicions tindran una doble sessió, ja que a les 11.30 hores hi haurà una segona actuació per a cobrir totes les sol·licituds de les escoles. Estes audicions estan reservades per a l'assistència dels col·legis.

​

*   [](http://www.facebook.com/sharer.php?u=https://aytosagunto.es/va/actualitat/les-audicions-escolars-educamusica-tenen-una-doble-cita-dema-a-sagunt-i-al-port-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/les-audicions-escolars-educamusica-tenen-una-doble-cita-dema-a-sagunt-i-al-port-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-audicions-escolars-educamusica-tenen-una-doble-cita-dema-a-sagunt-i-al-port-de-sagunt/ "Linked In")
*   [](mailto:?body=https://aytosagunto.es/va/actualitat/les-audicions-escolars-educamusica-tenen-una-doble-cita-dema-a-sagunt-i-al-port-de-sagunt/)